ועדת הכלכלה, כנסת 15, פרוטוקול מספר 173, 2000-07-31 10:45

אברהם פורז: אני רוצה להזכיר היכן אנחנו עומדים.

אברהם פורז: בישיבה האחרונה אישרנו למעשה את מנדט הוועדה.

אברהם פורז: גברתי, היועצת המשפטית, את מוכנה לומר לנו שוב מה מנדט הוועדה?

יהושע מצא: על מה ההצבעה?

אברהם פורז: אדוני חבר הכנסת מצא, יש שני נושאים: הראשון – ההרכב הפרסונאלי, השני – מנדט הוועדה, מה היא צריכה לחקור.

אברהם פורז: סיכמנו את זה בישיבה הקודמת, אבל למען הסדר הטוב, כי זה עולה למליאה, היועצת המשפטית תקרא לנו שוב מה מנדט הוועדה.

אתי בנדלר: תפקידי הוועדה, כפי שסוכמו בישיבה הקודמת, יהיו לחקור: 1) את ההליכים והפעולות של הגופים הממשלתיים והסטטוטוריים עד לקבלת ההחלטות בדבר הקמתו של כביש חוצה ישראל; 2) את ההשפעות הסביבתיות, הקרקעיות, הכלכליות, החברתיות והתחבורתיות של הכביש האמור.

יהושע מצא: ללא כל קשר לבחירת הוועדה, עבודה בכביש חוצה ישראל נמשכת.

אברהם פורז: אין לנו סמכות להפסיק אותה.

אברהם פורז: גברתי, היועצת המשפטית.

אתי בנדלר: הכנתי הצעת נוסח לדיון ולהחלטה של הוועדה: ועדת הכלכלה החליטה להמליץ בפני הכנסת, כי לוועדת הכלכלה, בשמשה כוועדת חקירה פרלמנטרית, יהיו כל הסמכויות הנתונות לוועדה קבועה של הכנסת, לפי תקנון הכנסת, וכי על סדרי עבודתה ודיוניה יחולו ההוראות החלות על עבודתה ודיוניה של ועדה קבועה של הכנסת, ככל שוועדת החקירה לא תקבע לעצמה סדרים אחרים.

אברהם פורז: ברור שזו גם ועדת משנה במשמעה.

אתי בנדלר: אם מעניקים לוועדת הכלכלה את הסמכויות הנתונות לוועדה קבועה של הכנסת, כי אז, לפי התקנון, לוועדה קבועה יש סמכות להקים גם ועדת משנה.

אברהם פורז: אנחנו נאצול את הסמכויות שלנו בנושא הזה לוועדת המשנה, שהיא ועדת החקירה.

אתי בנדלר: הייתי מציעה שהוועדה תאצול את סמכויותיה לוועדת משנה.

אתי בנדלר: השאלה אם אין צורך, בכל זאת, שמסקנותיה והמלצותיה, לפני הנחה על שולחן הכנסת, יובאו למליאת הוועדה ויאושרו על-ידה.

אברהם פורז: אם את חושבת שהסדר הטוב מחייב שזה יועבר למליאת הוועדה, אז זה יבוא לאישור מליאת ועדת הכלכלה.

אתי בנדלר: אני רוצה להעיר הערה, בעיקר לחבר הכנסת אילן גילאון, כי הוא הציע בישיבה הקודמת שלוועדה יהיו סמכויות כשל ועדת חקירה לפי חוק ועדות חקירה, והבעתי את עמדתי, שזה לא חוקי.

אילן גילאון: אל תתייחסי לעניין.

אתי בנדלר: עוד אני מציעה, שבהחלטה שוועדת הכלכלה תציע לכנסת לקבל, יהיה כלול סעיף, שלאחר דיוניה תכין הוועדה דין-וחשבון על תוצאות החקירה והמלצותיה, ותניחו על שולחן הכנסת.

אברהם פורז: מקובל, כפי שסוכם בישיבה הקודמת, שהזימון לישיבות וסדר-היום ייקבע בהסכמה בין יושב-ראש הוועדה וממלא-מקומו.

אתי בנדלר: הכנתי את נוסח ההחלטה לכנסת.

אתי בנדלר: אם הוועדה מקבלת את זה, היא רשאית, במסגרת סמכויותיה, להחליט על הקמת ועדת משנה ועל סדרי נוהל מיוחדים.

אתי בנדלר: זה לא צריך לעבור למליאה.

אברהם פורז: מאחר שהדיון ירד אלינו מהמליאה, אני רוצה שהמליאה תהיה מודעת לדברים הבאים: דבר ראשון, שוועדת הכלכלה הקימה ועדת משנה, שתשמש מטעמה כוועדת החקירה, ומסקנותיה יובאו בפני מליאת הוועדה.

יגאל ביבי: לא צריך לתת למליאה את השמות.

אברהם פורז: אנחנו ניתן למליאה את השמות.

יגאל ביבי: למה לך?

צבי הנדל: המליאה צריכה למנות?

אתי בנדלר: אחת משתיים, או שהמליאה ממנה ועדת חקירה בהרכב פרסונאלי שהמליאה מאשרת, או שהיא ממנה את ועדת הכלכלה.

אברהם פורז: אני רוצה להביא בפני המליאה את השמות.

יגאל ביבי: למה לך?

יגאל ביבי: אם מישהו מתחלף?

אברהם פורז: אז יתחלף.

אברהם פורז: זימוני הישיבות יהיו על דעת יושב-ראש הוועדה וממלא-מקומו.

אברהם פורז: רבותי, בישיבה הקודמת דובר על כך שיושב-ראש הוועדה יהיה חבר הכנסת אילן גילאון, שיחליף את נציג מרצ בוועדת הכלכלה.

אברהם פורז: חבר הכנסת גילאון, זה חייב להתבצע, אחרת אתה לא יכול להיות יושב-ראש הוועדה, כי אתה לא יכול להחליף נציג של מפלגה אחרת.

אילן גילאון: בהצבעה היום בוועדה הכלכלה אני כן יכול להחליף נציג של הקואליציה.

אברהם פורז: אתה יכול להצביע, אבל אנחנו ממנים רק מקרב חברי הוועדה, כי תקנון הכנסת אומר שבוועדת משנה של ועדה יכולים להיות חברים רק מקרב אותה ועדה.

אברהם פורז: אני אהיה ממלא-מקום היושב-ראש.

אברהם פורז: בישיבה הקודמת הוצע שחברי הוועדה יהיו יצחק גאגולה, צבי הנדל, אברהם הירשזון, אחמד טיבי ומיכאל קליינר.

אברהם פורז: יש הצעות לשינוי?

אילן גילאון: אני מציע את חבר הכנסת ברונפמן במקום חבר הכנסת קליינר.

צבי הנדל: אני מציע שיושב-ראש הוועדה יהיה יגאל ביבי, הוא היה סגן שר לענייני איכות הסביבה, הוא הקים את המשרד הזה, הוא ראוי לתפקיד הזה והוא נייטרלי.

צבי הנדל: אי-אפשר למנות יושב-ראש ועדה, שאתה יודע מראש, שהוא במאבק איתנים בנושא.

אברהם הירשזון: למה אי-אפשר?

אברהם הירשזון: אפשר.

אברהם פורז: רבותי, אנחנו נקיים שתי הצבעות: הצבעה ראשונה היא, מי תומך באילן גילאון לראשות הוועדה מול מי תומך ביגאל ביבי לראשות הוועדה.

אילן גילאון: עד כמה שאני יודע, מי שמעלה את נושא ועדת החקירה, הוא גם עומד בראשה.

אברהם פורז: זו לא חובה.

אברהם פורז: מי בעד אילן גילאון לראשות הוועדה?

אברהם פורז: שישה בעד.

אברהם פורז: מי בעד יגאל ביבי לראשות הוועדה?

אברהם פורז: שישה בעד.

יהושע מצא: תקפיד שרק חברי ועדה יצביעו, או מחליפים.

אברהם פורז: זה ברור.

אברהם פורז: אני אקיים שוב את ההצבעה.

אברהם פורז: מי בעד אילן גילאון?

אברהם פורז: אילן גילאון, אתה לא יכול להצביע כנציג סיעה אחרת.

אברהם פורז: מי בעד אילן גילאון?

אברהם פורז: חמישה בעד.

אברהם פורז: מי בעד יגאל ביבי?

אברהם פורז: שישה בעד.

אחמד טיבי: אני מבקש רביזיה.

אברהם פורז: נכון לרגע זה נבחר יגאל ביבי לראשות הוועדה, וחבר הכנסת אחמד טיבי מבקש רביזיה.

אברהם פורז: אני מניח שהרביזיה תתקיים ביום רביעי.

אברהם פורז: נודיע לכם מתי תהיה הרביזיה.

אתי בנדלר: על מה תהיה ההצבעה?

אברהם פורז: על הבקשה לרביזיה ועל הרביזיה עצמה.

אברהם פורז: הרביזיה כנראה תתקיים ב-10:15 ביום רביעי.

אברהם פורז: אני רוצה להוסיף, שהישיבות לוועדת המשנה יזומנו על-ידי יושב-ראש ועדת המשנה בהסכמת יושב-ראש ועדת הכלכלה במקום, בתיאום.